Alfried Krupp (til høyre) med den daværende presidenten i Togo, Sylvanus Olympio, i Villa Hügel 17. mai 1961, Sønnen Arndt von Bohlen und Halbach til venstre Foto: Deutsches Bundersarchiv 
Villa Hügel, Kruppfamiliens gods i perioden 1870-årene til 1945
**Alfried Felix Alwyn Krupp von Bohlen und Halbach** (født 13. august 1907 i Essen, død 30. juli 1967 i Essen) var en tysk industrimann og filantrop. Han var sønn til Bertha og Gustav Krupp von Bohlen und Halbach.

Halbach ble etter krigen dømt til tolv års fengsel for forbrytelser mot menneskeheten ved bruk av slavearbeidere under krigen. Han ble benådet og løslatte i 1951.

Bakgrunn
--------

Alfried Krupp vokste opp sammen med sine søsken på familiegodset *Villa Hügel* og de første skoleårene var med privatlærer hjemme. Han utdannet seg senere ved de tekniske universitetene i München, Berlin og Aachen og avsluttet studiene som sivilingeniør. Han hadde etter utdannelsen forskjellige stillinger i Kruppkonsernet. Han var også en aktiv roer og seiler og vant bronsemedalje i 8 meterklassen i de olympiske sommerleker i Berlin i 1936.

I 1937 giftet han seg med Annelise Bahr som han hadde truffet under sommer-OL og i 1938 fikk de sønnen Arndt von Bohlen und Halbach. Han steg i gradene innen familiebedriften og fra 1940 tok han over det meste av den daglige ledelsen etter at faren trakk seg mer tilbake med sviktende helse. I 1943 ble han formelt øverste leder i Kruppkonsernet etter faren og eierskapet ble overført til ham fra moren Bertha. Han ble arrestert 11. april 1945 av de allierte styrkene ved andre verdenskrigs avslutning og Villa Hügel ble konfiskert og tatt i bruk av den amerikanske militæradministrasjonen.

Krupp-prosessen
---------------

Alfried Krupp leser et dokument på tiltalebenken under Krupp-prosessen i 1948
Som en del av Nürnbergprosessene ble han under den såkalte Krupp-prosessen i 1948 dømt til tolv års fengsel for forbrytelser mot menneskeheten ved bruk av slavearbeidere under krigen. Rettsprosessen slo fast at det i 1944 var hele 70 000 slavearbeidere i Kruppkonsernets fabrikker, under fryktelige forhold og bevoktet av SS-vakter.

Han satt tre år i Landsberg fengsel før han ble løslatt av de allierte okkupasjonsstyrkene. Etter løslatelsen i 1951 arbeidet han for at Kruppkonsernet skulle gjenerobre plassen som en av verdens ledende aktører innen kull- og stålindustrien. I 1953 ble han formelt gjeninnsatt som leder for Kruppkonsernet etter å ha inngått en avtale om begrensninger med hensyn til konsernets produksjon og at det skulle avstå fra våpenproduksjon.

Modernisering
-------------

Etter løslatelsen giftet Alfried Krupp seg i 1952 med Vera Hossenfeldt, men dette ekteskapet ble oppløst i 1957.

I stedet for å følge familietradisjonene med å overføre selskapet til sønnen Arndt von Bohlen und Halbach, gjorde han et radikalt trekk da han i 1953 fikk tak i Berthold Beitz som konsernets nye øverste leder. Sammen med Alfried Krupp som styreformann ledet disse to en omfattende omstrukturering og modernisering av konsernet. Beitz innførte en ny og mer moderne stil i det gamle konsernet og Alfried Krupps rolle ble mer representativ og som eksternt talerør for konsernet.

Før sin død i 1967 etablerte Alfried Krupp stiftelsen Alfried Krupp von Bohlen und Halbach-Stiftung til å forvalte familieformuen, etter at Arndt von Bohlen und Halbach frasa seg arven til fordel for stiftelsen mot en årlig godtgjørelse. Samme år døde Alfried Krupp von Bohlen und Halbach og året etter ble Kruppkonsernet omdannet til Fried. Krupp GmbH, senere ThyssenKrupp.

OL-medaljer
-----------

* 1936 Nazi-Tysklands flagg Berlin – Bronse Bronse i seiling, 8-metersklassen Nazi-Tysklands flagg Tyskland

Krupp vant en olympiske bronsemedalje i seiling under OL 1936 i Berlin. Han var med på den tyske båten «Germania III» som kom på tredjeplass i 8-metersklassen bak den italienske båten «Italia» og «Silija» fra Norge. Seilingene ble avviklet utenfor Kiel i perioden 4. til 12. august 1936.

Referanser
----------

1. 1 2   Encyclopædia Britannica Online, Encyclopædia Britannica Online-ID biography/Alfried-Krupp-von-Bohlen-und-Halbach, besøkt 9. oktober 2017[Hentet fra Wikidata]
2. 1 2   Munzinger Personen, Munzinger IBA 00000000769, besøkt 9. oktober 2017[Hentet fra Wikidata]
3. 1 2   Roglo, Roglo person ID p=alfried;n=krupp+von+bohlen+und+halbach[Hentet fra Wikidata]
4. 1 2   Autorités BnF, BNF-ID 157511714[Hentet fra Wikidata]

Eksterne lenker
---------------

* (en) Alfried Krupp von Bohlen und Halbach – Olympedia Rediger på Wikidata

* (en) Alfried Krupp von Bohlen und Halbach – databaseOlympics.com (arkivert) Rediger på Wikidata
* ThyssenKrupps biografi om Alfried Krupp von Bohlen und Halbach
* DHMs biografi om Alfried Krupp von Bohlen und Halbach
* Alfried Krupp von Bohlen und Halbach-Stiftung

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** Prabook **·** Deutsche Biographie **·** Nationalencyklopedin **·** Geni **·** WikiTree **·** VIAF **·** GND **·** LCCN **·** ISNI **·** BNF **·** BNF (data) **·** Munzinger (iba)
 |

Portal: Andre verdenskrig